CELEX: 32022D0438
Language: lv
Date: 2022-03-14 00:00:00
Title: Padomes Lēmums (ES) 2022/438 (2022. gada 14. marts) par nostāju, kas Eiropas Savienības vārdā jāieņem Ieguldījumu strīdu izšķiršanas starptautiskā centra (ICSID) Administratīvajā padomē

17.3.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 89/8
               
            
         PADOMES LĒMUMS (ES) 2022/438
         (2022. gada 14. marts)
         par nostāju, kas Eiropas Savienības vārdā jāieņem Ieguldījumu strīdu izšķiršanas starptautiskā centra (ICSID) Administratīvajā padomē
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 207. panta 4. punkta pirmo daļu saistībā ar 218. panta 9. punktu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     Ieguldījumu strīdu izšķiršanas starptautiskā centra (ICSID) Administratīvā padome, izmantojot rakstisko procedūru balsos par ierosināto ICSID noteikumu grozījumu kopumu. Rakstiskā procedūra tika ierosināta 2022. gada 20. janvārī un to paredzēts pabeigt 2022. gada 21. martā.
                  
               
                     (2)
                  
                  
                     Savienība nav ICSID dalībniece. Tomēr Savienība ICSID noteikumus, izmantojot atsauci, ir iekļāvusi tirdzniecības un ieguldījumu nolīgumos, kas paredz ieguldījumu aizsardzību un ieguldījumu strīdu izšķiršanu.
                  
               
                     (3)
                  
                  
                     Tiesa savā 2017. gada 16. maija Atzinumā 2/15 (1) ir paskaidrojusi, ka ārvalstu tiešie ieguldījumi ir Savienības ekskluzīvā kompetencē un ka ieguldījumu strīdu izšķiršanas mehānismus nevar izveidot bez dalībvalstu piekrišanas.
                  
               
                     (4)
                  
                  
                     
                        ICSID noteikumu reformas rezultātā ICSID papildu mehānisma noteikumi potenciāli kļūs piemērojami strīdiem, kas ierosināti pret reģionālām ekonomiskās integrācijas organizācijām, piemēram, Savienību. Savienība savos ieguldījumu līgumos arī izmanto ICSID noteikumus, un Savienības ieguldītāji minētos noteikumus var izmantot lietās, kas ierosinātas pret trešām valstīm, ārpussavienības ieguldītāji – lietās pret Savienības dalībvalstīm vai ārpussavienības ieguldītāji – lietās pret Savienību, ja ir izpildītas ICSID konvencijas attiecīgās prasības. Tādējādi ICSID noteikumu grozījumiem būs juridiskas sekas attiecībā uz Savienības noslēgto starptautisko nolīgumu darbību un piemērošanu un uz tādu tiesvedību, kurā Savienība var būt puse. Tāpēc Savienība ir īpaši ieinteresēta ICSID noteikumu reformā.
                  
               
                     (5)
                  
                  
                     26 Savienības dalībvalstis ir ICSID dalībnieces. Minētās dalībvalstis spēj piedalīties Administratīvajā padomē un rakstiskajā procedūrā balsot par grozītajiem noteikumiem.
                  
               
                     (6)
                  
                  
                     Tādēļ Padomei būtu jāpieņem Savienības nostāja attiecībā uz paredzētajiem ICSID noteikumu grozījumiem, lai dalībvalstis, kas ir ICSID konvencijas līgumslēdzējas puses, kopīgi rīkojoties Savienības interesēs, varētu paust Savienības nostāju ICSID Administratīvajā padomē.
                  
               
                     (7)
                  
                  
                     Attiecībā uz ICSID konvencijas procedūrām – ar minētajiem grozījumiem tiek atjaunināti un pilnveidoti ICSID administratīvie un finanšu noteikumi, ICSID procesa ierosināšanas noteikumi, ICSID arbitrāžas noteikumi un ICSID samierināšanas noteikumi. Ar šiem grozījumiem cita starpā tiks uzlabota procedūru pārredzamība, precizēti noteikumi par nepamatotu prasību agrīnu noraidīšanu un izmaksu nodrošinājumu, kā arī īstenoti informācijas atklāšanas pienākumi attiecībā uz trešo personu finansējumu.
                  
               
                     (8)
                  
                  
                     Attiecībā uz ICSID papildu mehānisma procesu – ar ierosinātajiem grozījumiem tiek atjaunināti un pilnveidoti ICSID papildu mehānisma administratīvie un finanšu noteikumi, ICSID papildu mehānisma arbitrāžas noteikumi un ICSID papildu mehānisma samierināšanas noteikumi. Lielākā daļa ICSID konvencijas procedūru grozījumu atspoguļosies arī ICSID papildu mehānisma noteikumos. Turklāt papildu mehānisma procedūru piemērošanas joma tiks paplašināta, lai cita starpā iekļautu strīdus, kuros iesaistītas reģionālas ekonomiskās integrācijas organizācijas.
                  
               
                     (9)
                  
                  
                     Attiecībā uz ICSID faktu konstatēšanas procedūrām – ar ierosinātajiem grozījumiem tiek atjaunināti un pilnveidoti atsevišķie ICSID faktu konstatēšanas noteikumi un ICSID faktu konstatēšanas administratīvie un finanšu noteikumi.
                  
               
                     (10)
                  
                  
                     Attiecībā uz ICSID mediāciju – ar reformas priekšlikumu tiek izveidots jauns ICSID mediācijas noteikumu un ICSID mediācijas administratīvo un finanšu noteikumu kopums.
                  
               
                     (11)
                  
                  
                     Grozījumos ir ņemtas vērā pastāvošās bažas, kas paustas par esošo sistēmu ieguldītāju un valsts strīdu izšķiršanai, un ar tiem tiek būtiski uzlaboti ICSID noteikumi.
                  
               
                     (12)
                  
                  
                     Nostāja, kas Savienības vārdā jāieņem, ievērojot šo lēmumu, neskar Savienības un tās dalībvalstu galveno mērķi šajā jomā, proti, izveidot pastāvīgu daudzpusēju ieguldījumu tiesu, kas pašreizējo ieguldījumu šķīrējtiesas sistēmu aizstātu ar pastāvīgu mehānismu,
                  
               IR PIEŅĒMUSI ŠO LĒMUMU.
         
            1. pants
            Kopīgi rīkojoties Savienības interesēs, dalībvalstis, kas ir ICSID konvencijas līgumslēdzējas puses, ICSID Administratīvās padomes priekšsēdētāja 2022. gada 20. janvārī ierosinātajā rakstiskās balsošanas procedūrā, ko paredzēts pabeigt 2022. gada 21. martā, pauž piekrišanu ierosinātajiem ICSID noteikumu grozījumiem, apstiprinot četrus rezolūciju projektus nolūkā:
            
                        —
                     
                     
                        grozīt ICSID konvencijas procedūru noteikumus (AC(C)/RES/1/2022);
                     
                  
                        —
                     
                     
                        grozīt ICSID papildu mehānisma procedūru noteikumus (AC(C)/RES/2/2022);
                     
                  
                        —
                     
                     
                        pieņemt ICSID mediācijas procedūru noteikumus (AC(C)/RES/3/2022); un
                     
                  
                        —
                     
                     
                        pieņemt ICSID faktu konstatēšanas procedūru noteikumus (AC(C)/RES/4/2022).
                     
                  
         
            2. pants
            Šis lēmums stājas spēkā tā pieņemšanas dienā.
         
         
            Briselē, 2022. gada 14. martā
            
               
                  Padomes vārdā –
               
               
                  priekšsēdētāja
               
               É. BORNE
            
         
         
            (1)  Tiesas 2017. gada 16. maija Atzinums 2/15, ECLI:EU:C:2017:376.